《赋得涿鹿送丘伯纯还姑苏》
明代·刘溥

平生爱访古，走马游四方。
金台南去百余里，乃是涿鹿古战场。
轩辕骑龙上天去，鼎湖何处秋茫茫。
蚩尤死后几千载，青山蜿蜒至今在。
当时妖雾久销沉，空余易水东流海。
海水变桑田，天地几翻覆。
龙争虎斗且莫论，卷起飞尘纵双目。
三晋在西秦在东，北京正在天之中。
金楼玉殿仰头看，日月普照开鸿濛。
万国朝宗必经此，舁金载玉何匆匆。
紫荆崔嵬雁门固，塞断胡奴往来路。
一锥孤塔河间城，千仞层冰海边戍。
下马促沽酒，洗我磊落怀。
扶桑矗天起，泰华隔云排。
手攀北斗发长啸，凤凰飞上青云叫。
官亭齐和远游篇，燕姬娇笑弄鹍弦。
不将宝剑舞秋月，且赠珊瑚白玉鞭。

作者简介：苏州府长洲人，字原博。祖、父皆以医得官。宣德初，以善医授惠州局副使。后调太医院吏目。博通经史，精天文律历之学，亦善画工诗，与晏铎、王淮、汤胤绩、苏平、邹亮、蒋忠等号“景泰十才子”，常被推为盟主。有《草窗集》。